ЩIэпхъаджагъэм къыхуезыджэхэм я тезырыр ягъэткIий
Къэрал Думэм и депутат Щхьэгуэш Адэлбий и жэрдэмкIэ къащта хабзэм ипкъ иткIэ, терроризмэм къыхуезыджэхэм, цIыхухэр щIэпхъаджащIэхэм хэзышэхэмрэ абыхэм ядэIэпыкъухэмрэ тезырышхуэ зэрытралъхьэнум къищынэмыщIауэ, я гъащIэр тутнакъэщым щахьыну ягъэтIысынущ.
Къэрал Думэм и депутат Щхьэгуэш Адэлбий. УФ-м и Къэрал Думэм и зи чэзу зэIущIэ иджыблагъэ екIуэкIащ. Абы щытепсэлъыхьащ щIэпхъаджагъэм къыхуезыджэхэмрэ терроризмэм зезыгъэубгъухэмрэ жэуапым ирашэлIа нэужь, зэрыхъукIэ, тезыр нэхъ ткIий телъхьэн зэрыхуейм.
Депутатхэм зэхъуэкIыныгъэ халъхьэ УФ-м и УК-м и 205.1-нэ статьям. А хабзэм ипкъ иткIэ, щIэпхъаджагъэм къыхуезыджэхэмрэ цIыхухэр террористхэм хэзышэхэмрэ иджыри къэс нэхъыбэ дыдэу илъэси 10 тралъхьэу щытауэ арамэ, дяпэкIэ илъэс 20-м нэс тралъхьэнущ, къищынэмыщIауэ, сом мин 300 — 700 ирагъэпшынынущ е псэуху тутнакъэщым исыну ягъэтIысынущ.
Щхьэгуэшым зэрыжиIамкIэ, унафэм халъхьэ зэхъуэкIыныгъэхэр терроризмэр щымыгъэIэным хуэунэтIащ.
— ЦIыхугъэм, демократием къемызэгъ щыIэкIэ-псэукIэ, хабзэ, мылъку хэкIыпIэ, уеблэмэ езыхэм я дуней тетыкIэ щхьэхуэ къагъэщIащ террористхэм. Къэпщытэныгъэхэм къызэрагъэлъагъуэмкIэ, я щхьэр ягъэуназэурэ, щIэпхъаджащIэхэм цIыху мин бжыгъэхэр зыхашэ махуэ къэс. Ар къылъэIэсыну зи мыгугъэ Iэджэми къажьэхэуэнкIэ мэхъу. Терроризмэм ныбжь, цIыхухъу-цIыхубз, цIыху къызэрыгуэкI, къулыкъущIэ иIэкъым. Зы щIэпхъаджащIэм и зэран цIыху куэдым екIынкIэ зэрыхъунур нэрылъагъу тщыхъуащ. Ауэ апхуэдэ щIэпхъаджагъэм дапщэ хуигъэхьэзырыфыну цIыхухэр терроризмэм гъэпцIагъэкIэ хэзышэ зы бзаджащIэм?! Сэ быдэу си фIэщ мэхъу, террористхэм тралъхьэ тезырыр ягъэткIиймэ, абыхэм я бжыгъэм зэрыхэщIынур, — къыхигъэщащ депутатым.
Фырэ Анфисэ.
